กองทัพบก ยังคงสนับสนุนชุดปฏิบัติการล้างสิ่งปนเปื้อนตามสถานศึกษาทั่วประเทศ สร้างความมั่นใจให้กับครู นักเรียนและผู้ปครอง
พันเอกหญิง ศิริจันทร์ งาทอง รองโฆษกกองทัพบก เปิดเผยว่า กองทัพบกยังคงเดินหน้านำสรรพกำลังเข้าช่วยเหลือประชาชนและสนับสนุนทุกภาคส่วนในสถานการณ์โควิดต่อเนื่อง โดยผู้บัญชาการทหารบก ได้มอบให้หน่วยทหารของกองทัพบกในพื้นที่กรุงเทพมหานครและปริมณฑล ได้แก่ กองทัพภาคที่ 1, กรมวิทยาศาสตร์ทหารบก, หน่วยบัญชาการป้องกันภัยทางอากาศกองทัพบก รวมทั้งหน่วยทหารในจังหวัดต่างๆ ทั่วประเทศ ส่งชุดปฏิบัติการล้างสิ่งปนเปื้อนขจัดเชื้อโควิด-19 พร้อมกำลังพลจิตอาสา เข้าช่วยทำความสะอาดและฉีดพ่นน้ำยาฆ่าเชื้อโรคตามโรงเรียนและสถานศึกษาเพื่ออนามัยของเด็กนักเรียนและเพื่อให้เกิดความต่อเนื่องในการรักษาระดับความสะอาด ลดความเสี่ยงในการสะสมเชื้อโรค ผู้บัญชาการทหารบก ได้มอบให้หน่วยทหารของกองทัพบก ยังคงให้การสนับสนุนการล้างสิ่งปนเปื้อนและฆ่าเชื้อโรคตามสถานศึกษาทั่วประเทศต่อไป ตามการร้องขอ โดยมีกำหนดแผนงานตามห้วงระยะเวลาร่วมกับทางโรงเรียน เพื่อคงมาตรการป้องกันไว้อย่างต่อเนื่อง จนกว่าการแพร่ระบาดของโรคโควิดจะสงบลงตลอด 7 วันที่ผ่านมา ตั้งแต่วันที่ 25-31 มกราคม 2564 กองทัพบกและกำลังพลจิตอาสาได้เข้าฉีดพ่นน้ำยาฆ่าเชื้อภายในสถานศึกษาเรียบร้อยแล้วจำนวน 273 โรงเรียน ใน 36 จังหวัดทั่วประเทศ โดยบูรณาการร่วมกับทางโรงเรียน, สำนักงานเขต, เทศบาล, องค์การบริหารส่วนตำบล ดำเนินกิจกรรม Big cleaning ทำความสะอาดโรงเรียนแบบรวมการควบคู่กันไปด้วย ทำให้สถานที่ในโรงเรียนที่นักเรียนต้องสัมผัส เช่น ห้องเรียน ห้องอาหาร พื้นที่ส่วนรวม ในโรงเรียนมีความสะอาด สร้างความมั่นใจกับบุคลากรครู นักเรียน และผู้ปกครอง ในการใช้สถานที่เพื่อการเรียนการสอนได้เป็นอย่างดี